《答夔州旧僚被召见寄》
宋代·李复

圣恩优厚得西还，又向云台作地仙。
顾我全生如苦李，喜君频酌似甘泉。
一篙已占南溪水，二顷初无负郭田。
他日题诗如欲寄，为寻茅屋白云边。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。